Jäätekkeliste kõrguvate  pinnavormide vahele või lähedusse jäävad kulutusnõod ja - vagumused. Kulutusnõod on ovaalsed või piklikud enam-vähem suletud nõod, mida jää on liikudes sügavdanud. Kulutusvagumused on pikemad ja avatud otstega orulaadsed pinnavormid. Mandrijää pisikulutusvorme - jääkriime - kohtame kõvade kivimite pinnal kõikjal, kus aluspõhja lihvitud pind ei ole nimetamisväärselt murenenud. Jääkriime tekitasid mandrijäässe haardunud teravad kivid, mis koos jääga liikusid mööda aluspõhja pealispinda. Nimetada võib veel hõõrdelohke, omapärased mandrijää kulutuse väikevormid on ihkkeeled. Liustikult laskuvate jugade toimel kujunesid aga ovaalsed või ümmargused hiiukirnud.